Limbah datangan bubuhan urang Melayu ka kerajan Gowa, peranan bubuhannya kada tikas sabagai padagang wan ulama haja, tapi bubuhan jua gin bapangaruh kapada kahidupan sosial wan politik kerajaan. Basarnya jumlah wan peranan bubuhan urang Melayu di kerajaan Gowa, manyababkan raja Gowa XII Karaeng Tunijallo (1565-1590) manajak sabuah masigit di Mangallekana gasan bubuhan urang Melayu, padahal wayahitu raja baluman masuk Islam. Dalam struktur kakuasaan karajaan Gowa, banyak bubuhan urang Melayu ma'ingkut peranan panting di istana kerajaan. Wayah masa pemerintahan raja Gowa X (1546-1565), saurang katurunan Melayu badarah campuran Bajau, Daeng Ri Mangallekana diangkat jadi syahbandar karajaan. Imbah wayah itu sacara turun manurun jabatan syahbandar dijabat ulih urang Melayu haja. Jabatan penting lainnya ialah sabagai juru tulis istana. Di masa Sultan Hasanuddin (1653-1669), saurang Melayu Incik Amin jadi juru tulis istana sakaligus panyair.